GHAZEL 'n Ghazel (Ghasel, Gazel, Gasal) (Arab.: ghazal: weefsel) is 'n Oosterse liefdesgedig of liefdeslied wat vanaf die 8e eeu veral in die Turkse, Arabiese, Persiese, Oerdiese en Afgaanse poësie voorkom. Die lengte van die gedig wissel tussen 6 en 30 verse of 5 en 12 koeplette. Die ghazel begin met 'n rymende koeplet, terwyl al die gelyke versreëls daarna dieselfde rymklank het; die onpaar reëls het geen rymklank nie. Hieruit ontstaan 'n rymskema aabacadaeafagaha. Die digter teken gewoonlik sy naam in die laaste koeplet. Die tema van die ghazel is meestal wyn en die liefde. Dit word dikwels MISTIES geïnterpreteer.